ນາຍົກລາວ ຍອມຮັບ​ວ່າ ການ​ບໍລິຫານ​ງານ​ຂອງ​ລັດ ພວມປະ​ເຊີນ​ກັບ​ ບັນຫາ​ຫຍຸ້ງຍາກຫຼາຍໆ​ດ້ານ
ທ່ານ​ທອງ​ສິງ​ ​ໄດ້​ຮຽກຮ້ອງ​ຂໍ​ໃຫ້​ບັນດາ​ລັດຖະມົນຕີ ບັນດາ​ເຈົ້າ​ແຂວ​ງ ​ແລະ​ ຫົວໜ້າ​ອຳນາດ​ການ​ປົກຄອງ​ທ້ອງ​ຖິ່ນ​ທົ່ວ​ປະ​ເທດ ​ເພີ້​ມທະວີ​ຄວາມ​ຮັບ​ຜິດ​ຊອບຂອງ​ຕົນ ​ໃຫ້​ສູງ​ຂຶ້ນຕື່ມ​ອີກ.
ນາຍົກລັດຖະມົນຕີລາວ ຍອມຮັບວ່າການບໍລິຫານງານຂອງລັດ ຖະບານລາວ ກຳລັງປະເຊີນກັບບັນຫາຫຍຸ້ງຍາກໃນຫຼາຍໆດ້ານ ຈຶ່ງເຮັດໃຫ້ການຈັດຕັ້ງປະບັດແຜນການ ບໍ່ສາມາດບັນລຸຕາມ ເປົ້າໝາຍທີ່ວາງໄວ້ ທ່ານທອງສິງ ທຳມະວົງ ນາຍົກລັດຖະມົນຕີລາວ ໄດ້ກ່າວເນັ້ນຢ້ຳຕໍ່ກອງປະຊຸມຄະນະ ລັດຖະບານລາວ ປະຈຳເດືອນທັນວາ ຊຶ່ງເປັນກອງປະຊຸມຮອບສຸດທ້າຍຂອງປີ 2014 ທີ່ມີບັນດາລັດຖະມົນຕີ ເຈົ້າແຂວງ ແລະຫົວໜ້າອຳນາດການປົກຄອງທ້ອງຖິ່ນ ຈາກທົ່ວ ປະເທດລາວ ເຂົ້າຮ່ວມໃນກອງປະຊຸມດ້ວຍນັ້ນ ວ່າການບໍລິຫານງານຂອງລັດຖະບານ ລາວໃນລະຍະ 1 ປີ ທີ່ຜ່ານມາຍັງປະເຊີນກັບບັນຫາຫຍຸ້ງຍາກໃນຫຼາຍໆດ້ານ ເນື່ອງ ຈາກວ່າ ການປະສານງານ ເພື່ອແກ້ໄຂບັນຫາເຫຼົ່ານັ້ນ ຍັງເຮັດບໍ່ທັນໄດ້ດີ ທັງນີ້ ໂດຍບໍ່ວ່າຈະເປັນບັນຫາການຕັດໄມ້ ບັນຫາໂຮງເລື່ອຍ ບັນຫາທີ່ດິນ ແລະ ເກັບ ພາສີທີ່ດິນ ບັນຫາໜີ້ສິນຂອງລັດຖະບານທີ່ເພີ້ມຂຶ້ນ ບັນຫາການລົງທຶນ ແລະ ການໃຊ້ ຈ່າຍງົບປະມານຂອງລັດຖະບານ ທີ່ບໍ່ມີປະສິດທິພາບ ບັນຫາສະຫວັດດີການ ແລະ ແຮງງານຜິດກົດໝາຍ ບັນຫາໃນດ້ານອາຫານ ແລະ ຢາ ບັນຫາການທຳລາຍສະພາບ ແວດລ້ອມທຳມະຊາດ ແລະ ບັນຫາປາກົດການຫຍໍ້ທໍ້ ທາງສັງຄົມຕ່າງໆນັ້ນ ລ້ວນແລ້ວ ແຕ່ເປັນບັນຫາ ທີ່ກຳລັງຄຸກຄາມຕໍ່ຄວາມໝັ້ນຄົງ ຂອງລາວທັງສິ້ນ ພາຍໃຕ້ສະພາບການດັ່ງກ່າວ ຈຶ່ງເຮັດໃຫ້ ທ່ານທອງສິງ ໄດ້ຮຽກຮ້ອງຂໍໃຫ້ບັນດາລັດຖະ ມົນຕີ ໃນທຸກກະຊວງ ບັນດາເຈົ້າແຂວງ ແລະ ຫົວໜ້າອຳນາດການປົກຄອງທ້ອງຖິ່ນ ທຸກລະດັບ ທົ່ວປະເທດ ໃຫ້ເພີ້ມ ທະວີຄວາມຮັບຜິດຊອບຂອງຕົນ ໃຫ້ສູງຂຶ້ນຕື່ມອີກ ຫາກບໍ່ສະນັ້ນແລ້ວ ກໍຈະເຮັດໃຫ້ລັດຖະບານລາວຕ້ອງປະເຊີນກັບ ວິກິດການທີ່ຮຸນແຮງ ຂຶ້ນຢ່າງຫລີກລ້ຽງບໍ່ໄດ້ ຊຶ່ງລວມເຖິງ ວິກິດການໃນດ້ານງົບປະມານລາຍຮັບ ແລະ ລາຍ ຈ່າຍດ້ວຍ ທາງດ້ານກະຊວງການເງິນ ລາຍງານວ່າ ໃນຊ່ວງແຜນການປີ 2013-2014 ທີ່ຜ່ານມາ ລັດຖະບານລາວຈັດເກັບລາຍຮັບໄດ້ ໃນມູນຄ່າລວມ 21,145 ຕື້ກີບ ຫຼືຄິດເປັນ 87 ເປີເຊັນ ຂອງເປົ້າ ໝາຍແຜນການທີ່ວາງໄວ້ຕະຫລອດປີ ຊຶ່ງດ້ວຍສະພາບການ ດັ່ງກ່າວ ເມື່ອປະກອບກັບ ມີການໃຊ້ຈ່າຍງົບປະມານນອກແຜນ ການ ຫຼືການໃຊ້ຈ່າຍງົບປະມານ ໄປໃນໂຄງການທີ່ບໍ່ໄດ້ຜ່ານ ການຮັບຮອງຈາກສະພາແຫ່ງຊາດລາວ ຄິດເປັນມູນຄ່າລວມ ເກີນກວ່າ 3,340 ຕື້ກີບດ້ວຍແລ້ວ ຈຶ່ງເຮັດໃຫ້ລັດຖະບານລາວ ຕ້ອງປະເຊີນກັບ ການຂາດດຸນດ້ານງົບປະມານ ຢ່າງໜັກໜ່ວງ ໃນຂະນະນີ້ ໂດຍຕໍ່ບັນຫາດັ່ງກ່າວ ກໍໄດ້ເປັນຜົນເຮັດໃຫ້ລັດຖະມົນຕີວ່າການ ກະຊວງການເງິນ ໄດ້ມີຄຳສັ່ງໃຫ້ກົມພາສີເພີ້ມຄວາມເຂັ້ມງວດ ໃນການກວດກາການແຈ້ງ ການຊຳລະພາສີ ແລະພັນທະຕ່າງໆ ໃຫ້ຖືກຕ້ອງຕາມກົດໝາຍ ໂດຍສະເພາະແມ່ນຍານ ພາຫະນະ ແລະນ້ຳມັນໃຫ້ຖືເປັນສິນຄ້າ ທີ່ຈະຕ້ອງກວດກາຢ່າງເຂັ້ມງວດທີ່ສຸດ ເນື່ອງຈາກວ່າ ໄດ້ມີການລັກລອບນຳເຂົ້າ ແລະໄດ້ສ້າງຄວາມປັ່ນປ່ວນຕໍ່ເສດຖະກິດໃນລາວ ຫຼາຍທີ່ສຸດ ດັ່ງທີ່ເຈົ້າໜ້າທີ່ຂັ້ນສູງໃນກະຊວງການເງິນ ໄດ້ໃຫ້ການຢືນຢັນວ່າ: ໂດຍຄາດວ່າ ໃນຕະຫລອດປີ 2014 ບັນດາບໍລິສັດຕ່າງຊາດ ທີ່ລົງທຶນໃນລາວໄດ້ນຳນ້ຳມັນເຂົ້າມາລາວ ໃນປະລິມານລວມກັນຫຼາຍກວ່າ 230 ລ້ານລິດ ຊຶ່ງຖ້າຫາກວ່າ ເປັນການນຳເຂົ້ານ້ຳມັນເກີນຄວາມຕ້ອງການ ທີ່ເປັນຈິງ ແລະມີການລັກລອບຈຳໜ່າຍໃນລາວຈິງ ກໍຈະ ເຮັດໃຫ້ລັດຖະບານລາວ ຕ້ອງສູນເສຍລາຍຮັບຄິດເປັນມູນຄ່າບໍ່ນ້ອຍກວ່າ 1,600 ຕື້ກີບ ທັງຍັງຈະເຮັດໃຫ້ລາວຕ້ອງຂາດດຸນການຄ້າເກີນກວ່າ ແຜນການທີ່ວາງໄວ້ຄິດເປັນມູນຄ່າ ລວມກວ່າ 1,550 ລ້ານ ຫຼືເກີນແຜນການເຖິງ 180 ເປີເຊັນ ອີກດ້ວຍ